MAGYARORSZÁG TÖRTÉNETI EMLÉKEI AZ 1896. ÉVI EZREDÉVES ORSZÁGOS KIÁLLÍTÁSON

# II. RÁKÓCZY FERENCZ KORA. INSURRECTIO. 1848/49-IKI SZABADSÁGHARCZ.
IRTA: DR. SZENDREI JÁNOS

Dicső hadtörténelmünknek három kimagasló korszaka van az újabb korban. Az egyik a Rákóczy-fölkelés, a második az 1791-iki és 1809-iki insurrectió és végül az 1848/49-iki szabadságharcz. Mind a három még ma is élénken él a nemzet köztudatában s hadtényei szájról-szájra járnak. Mind a három korszak történelmi méltatása a Habsburgok korának, bevezető czikkében található; helyszűke miatt itt csak nehány hadtörténelmi momentumot emelünk ki.

Mind e három korszaknak kiállításunkon a renaissance épület első emeletén külön csoportokat nyitottunk, hol az illető korszakok fegyverei s fölszerelései, nemkülönben hadi egyenruházata is tanulmányozhatók voltak.