MAGYARORSZÁG TÖRTÉNETI EMLÉKEI AZ 1896. ÉVI EZREDÉVES ORSZÁGOS KIÁLLÍTÁSON

# EMLÉKEK AZ 1848/49-IKI SZABADSÁGHARCZBÓL.

Hadtörténetünk utolsó, dicsőségteljes küzdelmekben gazdag korszaka az 1848/49-iki szabadságharcz, melynek folyamán a nemzet ősi hadi erényeit a művelt világ csodálatától és magasztalásától kísérve, láttuk új életre támadni.

A nemzet magára lévén hagyatva, mindent önmagából merített, mindent maga teremtett meg. A lőpormalmokkal együtt támadtak a kitünő kardcsiszárok és új ágyúöntők, s a készült fegyverek általában a kor technikai színvonalán állottak.

Eme tárgyak túlnyomóan nagy részét a Magyar Nemzeti Múzeum gyűjteményeiből állítottuk ki, közöttük nemcsak fegyverek, egyenruhák és hadfelszerelési tárgyak, hanem az 1848/49. évi szabadságharcz főbb szereplőinek azonkori arczképei, továbbá a szabadsajtó termékei, röpiratok, hirlapok, falragaszok, és felette érdekes kézirati anyag gazdag sorozatban szerepeltek; a kiállítva volt számos ereklye közül megemlítjük:

BEM JÓZSEF tábornok magyar katonai érdemrendjének csillagjelvényét ezüstből. Az egyes csillagsugarak apró gyöngyszemeket képeznek, a melyek mellett át van lyukasztva. Közepe tömör kört képez, a melynek széles kétsoron fogacsolt, belül pedig kör-körösen finoman reczézett, s benne aranyozott ezüst babérkoszorúban, hármas halmon a koronás magyar kettős kereszt van megerősítve. A rendjel két kisebb és egy nagyobb kapcsolótűvel van ellátva. Kiállította: a sepsiszentgyörgyi Székely Nemzeti Múzeum.

Lovassági szablya. Gyengén görbülő pengével, a melynek mindkét oldalán széles, homorú vájat fut végig. Belső oldalán a koronából kinövő kétágú kereszt IN | HOC SIGNO VINCES felirattal, alatta pedig DEVS EXERCITVVM BELLA | TOR FORTISSIME | ESTO MECVM jelmondattal. A külső oldalon szűz Mária, balján a gyermek Jézussal, jobbjában kormánypálczával, palástjában félhold és a magyar korona, alatta 1609 és négyzetben MARIA MATER DEI | PAT-RONA HUNGARIAÆ | SVB TVVM PRESIDIVM | CONFVGIO van bevésve. Markolata zsineggel körülcsavart s bőrrel bevont és kívül rézsodronynyal körülcsavart. Kézvédője áttört mívű s olyan, mint e század lovassági kardjainak kézvédői. Hüvelye vaspléhből készült s két hordkarikával bír, a melyek domború pántokkal vannak a hüvelyhez erősítve. Damjanich János tábornok szolgálati kardja volt. Kiállította: a Magyar Nemzeti Múzeum.

463. ábra. Zászló az 1848– 49-iki szabadságharczból. Kiállítja a M. N. Múzeum.

Zászló (463. ábra), virágos fehér selyemből. Egyik oldalán Magyarország czímere 1848/49-ből; másik oldalán a szűz Mária, Magyarország védasszonya. Kiállította a Magyar Nemzeti Múzeum.

464. ábra. Kaszák az 1848– 49-iki szabadságharczból. Kiállítja a Magyar Nemzeti Múzeum.

Három népfölkelési kasza az 1848/49-iki szabadságharczból (464. ábra). A középső fűrészfogú éllel bír és hosszú rúdra van erősítve. A megerősítés két vaskarika segélyével történt, a melyek a rúdhoz vannak szögelve. Kiállította: a Magyar Nemzeti Múzeum.